สตาร์ทอัพเข้าตลาดหุ้น
คลังสั่งวางเกณฑ์เข้าระดมทุนในตลาดเอ็มเอไอ
10 ก.ย. 2559

คลังสั่งวางเกณฑ์เข้าระดมทุนในตลาดเอ็มเอไอ
โพสต์ทูเดย์ - คลังปิ๊งไอเดียดันสตาร์ทอัพเข้าระดมทุนในตลาดเหมือน เอ็ม เอ ไอ คาดใช้ได้จริงปี 2560
นายวโรทัย โกศลพิศิษฐ์กุล รองผู้อำนวยการสำนักงานเศรษฐกิจการคลัง (สศค.) เปิดเผยภายหลังการประชุมคณะกรรมการส่งเสริมวิสาหกิจเริ่มต้นแห่งชาติ ว่า นายสมชัย สัจจพงษ์ ปลัดกระทรวงการคลัง สั่งการให้หน่วยงานที่เกี่ยวข้องเร่งศึกษาเรื่องการนำธุรกิจเอสเอ็มอีกลุ่มสตาร์ทอัพ ให้สามารถเข้าระดมทุนในตลาดหุ้นได้เหมือนกับตลาด เอ็ม เอ ไอ
ทั้งนี้ อยู่ระหว่างการกำหนดเกณฑ์ในการคัดเลือกกิจการ ซึ่งจะใช้เกณฑ์ที่ผ่อนปรนกว่าตลาด เอ็ม เอ ไอ เช่น ทุนจดทะเบียนไม่จำเป็นต้องถึง 20 ล้านบาท ธุรกิจไม่จำเป็นต้องทำกำไรได้ในปีแรก เพื่อให้สอดรับกับกลุ่มสตาร์ทอัพ ที่ในช่วงปีแรกอาจยังไม่สามารถทำกำไรได้ ทั้งนี้เพื่อรองรับกลุ่มนักลงทุนที่สนใจเข้ามาลงทุนในธุรกิจสตาร์ทอัพ ซึ่งเป็นกลุ่มที่มีความรู้ทางการเงินและยอมแบกรับความเสี่ยงได้
นายประพันธ์ เจริญประวัติ ผู้จัดการตลาด เอ็ม เอ ไอ กล่าวว่า หน่วยงานที่เกี่ยวข้องทั้งตลาดหลักทรัพย์แห่งประเทศไทย (ตลท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เร่งศึกษาแนวทางปรับปรุงเกณฑ์คุณสมบัติของสตาร์ทอัพ ที่จะเข้าจดทะเบียนในตลาดหลักทรัพย์ฯ เพิ่มเติม คาดว่าจะประกาศใช้หลักเกณฑ์ได้ภายในปี 2560
นายวโรทัย กล่าวต่อว่า ที่ประชุมมีมติเห็นชอบให้กรมพัฒนาธุรกิจการค้า กระทรวงพาณิชย์ ปรับปรุงประมวลกฎหมายแพ่งและพาณิชย์ 4 มาตรา ประกอบด้วย หุ้นกู้แปลงสภาพ การทยอยให้หุ้น สิทธิที่จะซื้อหุ้นในราคาที่กำหนด และหุ้นบุริมสิทธิ เพื่อสนับสนุนวิสาหกิจเริ่มต้นสามารถประกอบธุรกิจให้เกิดความคล่องตัวเพิ่มขึ้น โดยการปรับแก้ไขกฎหมายดังกล่าว จะช่วยพัฒนาวิสาหกิจเริ่มต้น ทั้งแนวทางปรับปรุงกฎหมายธุรกิจ การพัฒนาระบบบัญชี การกำหนดคุณสมบัติของนักลงทุนและผู้ประกอบการ